**H 3 O Duchu Svätom a jeho daroch**

V televízii dávali rozhovor s českým kňazom a vedcom Markom Orko Váchom. Redaktor sa ho pýtal ako si predstavuje Boha. Odpoveď bola prekvapujúca. Boha si nepredstavujem, lebo je mimo ľudskú realitu. Veľmi blízka je mi osoba Ježiša Krista. Ježiš, pravý Boh a pravý človek, je nám cez svoju ľudskú prirodzenosť blízky a pochopiteľný. Cez Ježiša spoznávame Otca. A Duch Svätý? Ducha Svätého nepochopíme, toho musíme zažiť a objaviť vo svojom živote. Duch Boží je označenie vnútornej Božej sily, osobnej duchovnej aktivity, prejavujúcej sa ako tretia osoba Najsvätejšej Trojice.

Písmo nám hovorí, že: „*Nik nemôže povedať: ,Ježiš je Pán,‘ iba ak v Duchu Svätom*.“Toto poznanie viery je možné len v Duchu Svätom. Aby sme boli v spoločenstve s Kristom, musí sa nás dotknúť Duch Svätý. On nás predchádza a vzbudzuje v nás vieru. Naším krstom, prvou sviatosťou viery, sa nám život, ktorý má svoj prameň v Otcovi a darúva sa nám v Synovi, vnútorne a osobne udeľuje skrze Ducha Svätého v Cirkvi.

Významný pravoslávny teológ Evagrius hovorí: Pravý teológ nie je človek, ktorý sa pokúša definovať Boha na základe suchopárnych štúdií. Pravý teológ je ten, ktorý má právo hovoriť o Bohu, lebo má s ním skúsenosť. Túto skúsenosť vytvára a nám pomáha objavovať Duch Svätý. Preto prvou myšlienkou dnes je prosba a výzva, aby ste si dobre konali večerné hodnotenie a mesačné obnovy. Veď kde chceme objaviť a spoznať dotyky Ducha aj nie vo chvíľach, keď sa nezaujate dívame na svoj život akoby zboku a zhora – a hodnotíme svoje postoje, reakcie a zážitky? Takže si uvedomíme, že Duch Svätý koná v nás pri týchto momentoch zastavení a vedie nás k sebe, dáva sa nám poznať, učí nás citlivosti, múdrosti a napĺňa nás skúsenosťou. Naša viera rastie z týchto momentov božích dotykov, osvietení a skúseností. Ale neuspokojme sa s oľutovaním toho, čo sme nezvládli. Hľadajme dobré a správne riešenia a zapamätajme si ich pre budúcnosť – tak rastieme v múdrosti a milosti – pred Bohom i pred ľuďmi. Ako Ježiško... Ježiš rastie v nás...

A rastie aj v dejinách i v Cirkvi. Dejiny spásy môžeme rozdeliť do troch etáp:

**Starý zákon – obdobie Boha Otca. SZ** je zjavením Boha Otca, ktorý sa zjavuje nielen ako Boh Izraela, ale aj ako absolútny Pán nad všetkými a všetkým a dáva sa spoznať ako mocný Boh.

**Nový zákon – obdobie Boha Syna. NZ** je obdobie Boha Syna, ktorý je tým Slovom, ktoré sa stalo človekom. V SZ sa Boh Otec zjavuje predovšetkým – ale nie výlučne – svojou mocou. Ježiš v NZ zjavuje iný aspekt Boha – vo svojom milosrdenstve a vo svojej dobrote k hriešnikom a chudobným. No neprestáva byť mocným Bohom (utíšenie búrky, zázraky...)

**Ekleziálna doba – obdobie Ducha Svätého.** Tretia etapa dejín spásy sa začína Turícami a bude pokračovať až do parúzie, druhého príchodu Krista. V SZ sa stretávame s pôsobením Otca na zemi, v NZ vidíme pôsobenie Syna na zemi a v súčasnosti prežívame na zemi pôsobenie Ducha Svätého.

Prostredníctvom milosti je Boh Syn stále prítomný vo svete, učí, trpí, zomiera a vstáva z mŕtvych. Duch Svätý ustavične rozdeľuje túto milosť a riadi dielo obnovy a posväcovania Cirkvi. Ak spolu so sv. Pavlom možno nazvať Ježiša prostredníkom medzi človekom a Otcom, tak možno nazvať Ducha prostredníkom medzi človekom a Kristom.

Aké je poslanie DS? Pomôžme si analógiou. Dostali sme od Otca perfektné auto – skvelé náboženstvo, slávnu Cirkev, nádherné evanjelium s posolstvom... Ale ak v aute nemáme benzín, je nám nanič. Tou energiou, ktorá pohne autom nášho ducha je Duch Svätý. DS nám dodáva energiu cez svoje dary. Dary DS máme zaznamenané už u proroka Izaiáša: *A spočinie na ňom duch Pánov: duch múdrosti a rozumu, duch rady a sily, duch poznania a bohabojnosti a naplní ho bázeň pred Pánom.*( Iz 11,2-3). Z tohto vyplýva učenie Cirkvi o siedmich daroch DS. Číslo sedem v biblickom chápaní znamená plnosť. Ak teda hovoríme o siedmich daroch DS, nie je tým povedané, že darov DS je len sedem. Boží Duch je plnosť – plnosť života, a preto jeho obdarovanie má rôzne prejavy, rôzne iné dary, ktoré veriaci človek môže v sebe spoznávať a zužitkovať pre svoj pozemský i večný život.

Duch Svätý nás posúva dopredu pomocou štyroch druhov darov.

**1. Sedem darov Ducha Svätého**

Sú to stále dispozície, ktoré robia človeka ochotným riadiť sa vnuknutiami DS. Dostáva ich každý vo sviatostiach krstu a birmovania. Tie dary, ktoré dostávame v krste cez milosť posväcujúcu, ktorá nám slúži k vlastnému posväteniu. Vo sviatosti birmovania sú tieto dary umocnené k službe druhým.

**2. Charizmy**

Charizma znamená milosť, to je dar daný zdarma. Dar daný Bohom človekovi. Nejde len o všeobecný pojem milosti, ale aj o obdarenie s konkrétnym obsahom.. Ide o dar pre človeka, ktorý má slúžiť Božiemu ľudu.

1 Kor 12,1, 4-11: *A nechcem bratia, aby ste nevedeli o duchovných daroch.* *Dary milosti sú rozličné, ale Duch je ten istý.* *Aj služby sú rozličné, ale Pán je ten istý.* *A rozličné sú aj účinky, ale Boh, ktorý pôsobí všetko vo všetkých, je ten istý.* *Každý však dostáva prejavy Ducha na všeobecný úžitok.* *Jeden dostáva skrze Ducha slovo múdrosti, iný podľa toho istého Ducha slovo poznania,* *iný vieru v tom istom Duchu a iný v tom istom Duchu dar uzdravovať,* *iný schopnosť robiť zázraky, iný prorokovať, iný rozlišovať duchov, iný dar rozličných jazykov a iný vysvetľovať jazyky.* *Ale toto všetko pôsobí jeden a ten istý Duch, ktorý rozdeľuje každému, ako chce.*

Každý z nás má svoju vlastnú identitu a originalitu, ktorá môže byť z Božej strany ešte viac ozdobená niektorými charizmami.

V Lumen gentium (12) čítame: *Duch Svätý posväcuje, vedie a čnosťami ozdobuje ľud Boží nielen prostredníctvom sviatostí a služieb, ale aj tým, že rozdeľuje medzi veriacimi všetkých stavov zvláštne milosti – udeľujúc každému, ako chce – pomocou ktorých ich robí schopnými a ochotnými, aby sa podujali na rozličné diela a úlohy na obnovu a ďalší rast Cirkvi.*

Medzi charizmy patria: slová múdrosti, rozlišovanie duchov, dar jazykov, vysvetľovanie jazykov, dar proroctva, dar uzdravovania, dar viery a dar robiť zázraky.

**3. Ovocie Ducha svätého**

*Ovocie Ducha je láska, radosť, pokoj, zhovievavosť, láskavosť, dobrota, vernosť, miernosť, zdržanlivosť.* – Gal 5, 22-23

Ovocie Ducha, na rozdiel od darov, chariziem a služieb sa prejavuje v tom, že dary i služby sú u každého iné. Nemôžeme byť všetci prorokmi, učiteľmi, apoštolmi alebo robiť zázraky, hovoriť jazykmi, avšak všetci bez rozdielu môžeme byť láskaví, dobrotiví, pokojní... Ovocím Ducha Svätého v nás sú vlastne naše charakterové črty, ktoré nás robia podobnými charakteru Ježiša Krista.

**4.Služby**

*On ustanovil niektorých za apoštolov, niektorých za prorokov, iných za evanjelistov a iných za pastierov a učiteľov, aby pripravovali svätých na dielo služby, na budovanie Kristovho tele*

– Ef 4,11

V Cirkvi sa vyskytuje päť hlavných služieb (kňazstvo v troch stupňoch – biskup, kňaz a diakon plus lektorát a akolytát, ktoré sa líšia od chariziem. Tieto služby, do ktorých si Boh povoláva, sú aj samy osebe dary Ducha Svätého, a súčasne sú spojené s mimoriadnymi darmi, potrebnými k výkonu tejto služby. Prosme o dar poznania svojich vlastných „služieb“ ku ktorým nás Pán volá. Amen.